བོད་རང་ཡུལ་ནས་རྩ་བ་འབུས་ཤིང་རྩེ་མོ་རྒྱས་པའི་བརྡོལ་བོན་དང༌།མུ་སྟེགས་དབང་ཕྱུག་པའི་གྲུབ་མཐའ་འཁྱར་བ་དོན་དང་འདྲེས་པའི་འཁྱར་བོན་གཉིས་ཀྱི་དུས་སུ་རང་བྱུང་ཁམས་ཀྱི་ལྷ་ལ་མཆོད་འབུལ་བྱེད་ཆེད་དུད་འགྲོ་བསད་དེ་ཤས་རི་རབ་བརྩིག་པ་དང་ཁྲག་གིས་རྒྱ་མཚོ་བསྐྱིལ་བ་ལྟ་བུའི་སྲོལ་ཡོད་ཚོད་འདུག་མོད།སྲོང་བཙན་སྒམ་པོའི་དུས་སྐབས་སུ་སངས་རྒྱས་ཆོས་ལུགས་དར་བ་དང་མི་དགེ་བཅུ་སྤོང་གི་ཁྲིམས་གཏན་ལ་ཕབ་པ་སོགས་ཀྱི་ཤུགས་རྐྱེན་ཆེན་པོའི་འོག་ཕྱིས་བོན་གྱིས་ཀྱང་ནང་བའི་གྲུབ་མཐའ་རིམ་བྱོན་བཞིན་སྲོག་གཅོད་ཀྱི་ཉེས་དམིགས་དང་ཚེ་ཐར་གྱི་ཕན་ཡོན་ཤུགས་ཆེར་ཁྱབ་བསྒྲགས་བྱས་རྐྱེན་ད་ལྟའི་བར་བོད་ཁམས་ཡོངས་སུ་སྲོག་གཅོད་སྤོང་བ་དང་ཚེ་ཐར་གཏོང་བའི་སྐོར་ལ་སྤང་བླང་གི་འདུ་ཤེས་ཟབ་མོ་ཞིག་ཆགས་ཡོད་པ་རེད།